 RAIS John Magufuli amekutana na kufanya mazungumzo na Rais Mstaafu wa Awamu ya Nne Jakaya Kikwete, Ikulu jijini Dar es Salaam.Kwa mujibu wa taarifa iliyotolewa na Kurugenzi ya Mawasiliano Ikulu iliyotolewa leo Jumanne, wawili hao wamekutana ikiwa ni utaratibu wa kawaida wa kusalimiana na kutakiana kheri katika majukumu.“Nimekuja kumsalimia na kumtakia kila la kheri, anafanya kazi nzuri, aendelee tu kuchapa kazi na sisi tupo kwa namna yoyote ya kumpa nguvu, tupo tayari kumsaidia,” amesema Rais Kikwete.Hii si mara ya kwanza kwa viongozi hao kukutana Ikulu, kwani wamewahi kujuliana hali mnamo Januari na Mei, mwaka 2016 na mwaka 2018. Kabla ya kuonana leo, Rais Magufuli na Kikwete walikutana wakati wa uzinduzi wa Wakfu wa Jakaya Mrisho Kikwete (JMKF), Ikulu jijini Dar es Salaam.